FI Euroopan unionin virallinen lehti C 82/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 82/08)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 artiklassa tarkoitettu muutoshakemus

”SOPPRESSATA DI CALABRIA”

EY-nro: IT-PDO-0217-1569–19.10.2011

SMM ( ) SAN ( X )

1. Eritelmän kohta (kohdat), jota (joita) muutos koskee

—

☐

—

☒

—

☐

—

☒

—

☒

—

☐

—

☒

—

☐

—

☐

2. Muutoksen (muutosten) tyyppi

—

☐

—

☒

—

☐

—

☐

3. Muutos (muutokset)

Tuotteen kuvaus

— kokovaatimukset ilmaistaan täsmällisesti voimassa olevassa eritelmässä käytettyjen likimääräisten arvojen (”noin”) korvaamiseksi;

— on haluttu täsmentää, että ”Soppressata di Calabrian” väriominaisuudet riippuvat käytetyistä ainesosista ja mausteista.

Alkuperätodisteet

— eritelmän teksti on päivitetty niiden menettelyjen osalta, joita toimijoiden on noudatettava alkuperätodisteiden esittämisessä asetuksen (EU) N:o 1151/2012 säännösten mukaisesti.

Tuotantomenetelmä

— rotua, teurasikää ja painoa koskevat vaatimukset esitetään selkeämmin eriteltyinä; sallittuihin geneettisiin tyyppeihin lisätään kotoperäinen apulialais-kalabrialainen rotu (Apulo-Calabrese), jonka erityispiirre on musta väritys. Rodun jalostusrekisteri on kehitetty Apulian ja Calabrian alueilla perinteisesti esiintyneen kotoperäisen populaation ominaisuuksien perusteella; duroc-rotu lisätään sallittuihin geneettisiin tyyppeihin sen laajan levinneisyyden vuoksi sikojen alkuperäalueella; lisäksi yksilöidään täsmällisesti rodut, jotka on ehdottomasti kielletty lihajalosteiden tuotantoon kelpaavien painavien sikojen tuotantoon soveltumattomina;

— sikojen tunnistamista varten lisätään mahdollisuus korvata nykyisessä eritelmässä mainittu merkki sikojen kinkkuun tehdyllä tatuoinnilla, josta käy ilmi sian synnyintilan tunnistekoodi;

— täsmennetään selkeästi vaatimus proteiinin esiintymisestä eläinten rehussa;

— voimassa olevassa eritelmässä mainitun liemirehun käsitteen merkitys esitetään selkeämmin;

— käytettävät ainesosat esitetään selkeämmin korjaamalla seuraava nykyiseen tekstiin sisältyvä ilmeinen laadintavirhe: ”paprika voimassa olevan lainsäädännön mukaisesti”. Vaikuttaa ilmiselvältä, että ilmaisun ”paprika” jälkeen on vahingossa jäänyt lisäämättä loppuosa ”voimassa olevan lainsäädännön mukaisesti hyväksyttyjä ainesosia ja lisäaineita” koskevasta tekstistä. Muutoksella määritellään asianmukaisemmin ilmaisu ”paprika” käyttämällä ilmaisua ”Capsicum L. -sukuun kuuluva chilipippuri/maustepaprika”. Nykyisessä tekstissä ilmoittamattomien luonnollisten ainesosien eksplisiittinen lisääminen vastaa alkuperäalueen perinteisiä käytäntöjä;

— sallitut lisäaineet esitetään yksityiskohtaisessa luettelossa. Kyseiset lisäaineet eivät vaikuta tuotteen ja sen tuotantoympäristön väliseen yhteyteen, koska ne eivät muuta aistinvaraisia ominaisuuksia mutta suojaavat tuotetta ei-toivotun käymisen aiheuttamalta laadun heikkenemiseltä. Niiden käytön ansiosta voidaan välttää tuotteelle haitallisten mikrobiprosessien esiintyminen ja edistää tuotteelle tunnusomaista hidasta raakakypsymisprosessia.

— eritelmään lisätään soppressata-salamin valmistukseen käytettävien anatomisten ruhonosien vähimmäis- ja enimmäismäärät. Muutoksella määritellään tarkemmin eritelmään jo sisältyvät kokorajoitukset. Samalla lisätään myös mahdollisuus käyttää fileestä leikattuja vähärasvaisia lihapaloja, tapa jota on jo perinteisesti käytetty ”Soppressata di Calabrian” tuotannossa. Näin korjataan puute voimassa olevassa eritelmässä;

— massaan käytettävän silavan vähimmäismäärää alennetaan tuotteen kaloripitoisuuden vähentämiseksi;

— eritelmää täydennetään siltä osin kun on kyseessä yksinomaan viipaloituna myytävä ”Soppressata di Calabria”, että sen muoto voi olla pitkänomaisempi ja se voidaan täyttää syötävään kollageenisuoleen. Näin voidaan helpottaa tuotteen viipalointia ja rajoittaa jalostusvaiheessa syntyvää hävikkiä;

— täsmennetään, että 45 päivää on perinteisen jalostusmenetelmän mukainen raakakypsytyksen vähimmäiskestoaika.

Merkinnät

— lisätään SAN-tuotteen ”Soppressata di Calabria” tunnus;

— lisätään mahdollisuus mainita etiketissä ilmaisut ”piccante”, ”dolce”, ”bianca”, joilla osoitetaan, että valmistukseen on käytetty chilipippuria, maustepaprikaa tai paprikatahnaa;

— lisätään mahdollisuus saattaa kokonainen, paloiksi leikattu tai viipaloitu tuote kulutukseen tyhjiöön tai suojakaasuun pakattuna. Tämä ei ole mukana nykyisessä eritelmässä, mutta muutos on tarpeen, jotta tuotteen aistinvaraisten ominaisuuksien varmistaminen voidaan sopeuttaa vastaamaan osto- ja kulutuskäyttäytymisessä tapahtunutta kehitystä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”SOPPRESSATA DI CALABRIA”

EY-nro: IT-PDO-0217-1569–19.10.2011

SMM ( ) SAN ( X )

1. Nimi

”Soppressata di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Soppressata di Calabria” valmistetaan keskikokoiseksi jauhetusta jäädyttämättömästä sianlihasta tehdystä massasta, joka sisältää vähintään 50 % kinkkua, ja enintään 50 % lapaa ja/tai fileetä ja johon sekoitetaan etuselästä läheltä kaulaa saadusta silavasta huolellisesti valikoitua rasvaa sekä luonnollisia aromiaineita (suola, kokonainen ja jauhettu mustapippuri, Capsicum L. -suvun punainen tulinen tai mieto chilipippuri/maustepaprika jauheena ja/tai tahnana, viini, mausteet ja luontaiset makuaineet). Valikoidun silavan osuuden on oltava 4–15 % jalostettua lihakilogrammaa kohti. Raakakypsytys kestää vähintään 45 päivää. Kulutukseen saatettaessa ”Sopressata di Calabrialla” on seuraavat ominaisuudet: hieman litistyneen lieriön muotoinen, pituus 10–18 cm ja läpimitta 4–8 cm; leikkauspinta on tiiviin pehmeähkö ja väriltään yhtenäinen luonnollisen tai kirkkaan punainen riippuen käytetyistä ainesosista.

Yksinomaan viipaloituna ja tyhjiöön tai suojakaasuun pakattuna myytävän tuotteen osalta sallitaan täyttö syötävään kollageenisuoleen ja tuotteen valmistus 40–60 cm:n pituisena.

3.3 Raaka-aineet (ainoastaan jalostetut tuotteet)

”Soppressata di Calabria” on jalostettava Calabrian alueella kasvatettujen sikojen lihasta.

Jalostukseen ei hyväksytä karjujen tai emakoiden lihaa.

Geneettisesti sikojen on vastattava perinteisistä suurikokoisista roduista saadun italialaisen painavan sian tyypillisiä ominaisuuksia; tällaisia rotuja ovat

— apulialais-kalabrialainen (Apulo-Calabrese);

— large white ja landrace italiana, jotka on merkitty Italian kantakirjaan, tai samoihin rotuihin kuuluvien karjujen jälkeläiset;

— Italian kantakirjaan merkittyyn duroc-rotuun kuuluvien karjujen jälkeläiset;

— muihin rotuihin kuuluvien karjujen tai hybridikarjujen jälkeläiset, edellyttäen että kyseiset joko Italiassa tai muualla syntyneet karjut ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Sitä vastoin tuotantoon ei hyväksytä

— ominaisuuksiltaan edellä mainituista sioista täysin poikkeavia sikoja ja erityisesti sellaisia, joilla on stressille altistava geeni (PSS);

— puhdasrotuisia landrace belga-, hampshire-, pietrain- ja spot-rotuihin kuuluvia eläimiä.

Teurastettavan erän sikojen keskimääräisen painon on oltava vähintään 140 kg.

3.4 Rehu (ainoastaan eläinperäiset tuotteet)

Sikojen rehun on koostuttava rehuseoksista, joihin on lisätty ohraa, härkäpapua, maissia, tammenterhoja tai kahvihernettä vähintään 50 %.

Ravinnoksi ei saa käyttää maniokkia tai perunaa eikä sivutuotteita, jotka saattaisivat antaa lihalle ja rasvalle ei-toivottua makua tai hajua.

Tiiviimmän lihan tuottamiseksi liemirehun käyttö lihotusruokinnassa on kielletty. Liemirehulla tarkoitetaan maidonjalostuksesta saatuja sivutuotteita.

Vähintään kahden teurastusta edeltävän kuukauden aikana ravinnossa on korostettava proteiinin merkitystä, minkä vuoksi rehun proteiinipitoisuuden on oltava vähintään 12 %.

Rehun on oltava markkinatilanteen sallimissa rajoissa peräisin maantieteelliseltä tuotantoalueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Sikojen kasvatuksen ja teurastuksen, käytettävien lihapalojen valinnan, pilkkomisen, täytön, sitomisen ja raakakypsytyksen on tapahduttava Calabrian alueella.

3.6 Viipaloimista, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Suojatun alkuperänimityksen ”Soppressata di Calabria” nimi on merkittävä selkein lähtemättömin kirjaimin, jotka erottuvat selvästi kaikista muista tuotteeseen kiinnitetyssä etiketissä tai tunnistuskortissa taikka paloitellun tuotteen pakkauksessa olevissa päällysmerkinnöissä olevista maininnoista; välittömästi nimen jälkeen on merkittävä teksti ”Denominazione d’Origine Protetta” (suojattu alkuperänimitys).

Etiketissä on myös oltava SAN-tuotteen ”Soppressata di Calabria” tunnus, joka on kuvattu jäljempänä.

Etiketissä voidaan mainita vaihtoehtoisesti ilmaisut ”piccante” tai ”dolce”, jos tuotteen valmistukseen on käytetty tulista tai mietoa chilipippuria (Capsicum L.), maustepaprikaa tai paprikatahnaa, taikka ”bianca”, jos tuotteen valmistukseen ei ole käytetty lainkaan chilipippuria tai maustepaprikaa.

4. Maantieteellisen alueen tarkka rajaus

”Soppressata di Calabria” tuotetaan sen perinteisellä tuotantoalueella Calabriassa.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellinen tuotantoalue sijaitsee Italian eteläosassa, ja siellä vallitsee kuuma/lauhkea ilmasto, jossa satunnaiset sateet ajoittuvat talveen. Maasto on pääosin kukkulaista ja vuoristoista, mutta koska alue on niemimaa, siellä on yli 800 km Tyrrhenan- ja Joonianmereen rajoittuvaa rannikkoa. Meren, kukkuloiden ja vuorten yhdistelmästä johtuen alueen ilmaston erityispiirteet ovat tyypillisesti välimerelliset.

”Soppressata di Calabria” on Calabriassa kehittyneen kokemuksen ja perinteen tuloksena syntynyt tuote. Tärkeitä tekijöitä tuotteen valmistuksessa ovat tuottajien taito valita ja jalostaa massan valmistukseen käytettävät eri lihapalat sekä mausteiden ja luontaisten makuaineiden käyttö.

5.2 Tuotteen erityisyys

”Soppressata di Calabria” on tyypillinen raakakypsytetty calabrialainen lihajaloste. Se valmistetaan keskikokoiseksi jauhetusta sianlihasta tehdystä massasta, joka sisältää kinkkua lapaa ja/tai fileetä ja johon sekoitetaan etuselästä läheltä kaulaa saadusta silavasta huolellisesti valikoitua rasvaa sekä luonnollisia aromiaineita. Myös erityinen hieman litistynyt muoto ja käytettyjen makuaineiden antama tyypillinen mausteinen maku erottavat tuotteen muista lihajalosteista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

”Soppressata di Calabrian” laatuominaisuudet riippuvat ympäristöolosuhteista sekä luonnollisista ja inhimillisistä tekijöistä.

”Soppressata di Calabrian” tuotanto- ja jalostusalueen ympäristöolot johtuvat Etelä-Italian tyypillisestä ilmastosta. Satunnaiset sateet ajoittuvat yleensä talveen. Alueen maantieteellinen sijainti edistää myös ilman luonnollista vaihtumista ja lämpötilanvaihteluja, jotka vaikuttavat suotuisasti ihanteellisten olosuhteiden säilymiseen kypsytystiloissa.

Olennainen tekijä ”Soppressata di Calabrian” valmistuksessa on toimijoiden lihapalojen jalostamiseen liittyvä kokemus. Huolellisesti valittu liha pilkotaan keskikokoisiksi paloiksi ja sekoitetaan rasvan ja mausteiden kanssa. Jalostuksessa käytetään edelleen myös calabrialaiselle perinteelle tyypillisiä luonnollisia mausteaineita, jotka vaikuttavat ”Soppressata di Calabrian” ainutlaatuisuuteen.

Tärkeä tekijä on lisäksi toimijoiden täyttö- ja raakakypsytysvaiheissa noudattama huolellisuus, jolla varmistetaan lopputuotteen tyypillisen hieman litistyneen muodon ja juuri oikeanlaisen tiiviysasteen säilyminen.

Raaka-aineen, tuotteen ja nimityksen muodostama kokonaisuus on tiiviisti yhteydessä sosiaalis-taloudelliseen kehitykseen yksilöidyllä maantieteellisellä alueella, jolla erityiset tuotantoperinteet ja paikalliset käytännöt ovat kehittyneet. Erityisesti on syytä mainita kyseiselle alueelle tyypillisillä kasvituotteilla ruokituista italialaisista painavista sikakarjoista saadun raaka-aineen käyttö. Ilmastosta, rehusta ja inhimillisistä tekijöistä johtuen ”Soppressata di Calabria” on näin ollen voimakkaasti sidoksissa maantieteelliseen tuotantoalueeseen.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 25.7.2011Italian tasavallan virallisen lehden numerossa 171 ehdotuksen suojatun alkuperänimityksen ”Soppressata di Calabria” hyväksymiseksi.

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.